C 238/16

Objava jedinstvenog dokumenta izmijenjenog na temelju zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2022/C 238/10)

Europska komisija odobrila je ovu manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

Zahtjev za odobrenje ove manje izmjene dostupan je u Komisijinoj bazi podataka eAmbrosia.

JEDINSTVENI DOKUMENT

„Turrón de Agramunt/Torró d’Agramunt”

EU br.: PGI-ES-0167-AM01 – 18.1.2022.

ZOI ( ) ZOZP (X)

1. Naziv [ZOI-ja ili ZOZP-A]

„Turrón de Agramunt/Torró d’Agramunt”

2. Država članica ili treća zemlja

Španjolska

3. Opis poljoprivrednog ili prehrambenog proizvoda

3.1. Vrsta proizvoda [vidi Prilog XI.]

Razred 2.3. Kruh, pecivo, kolači, slastice, keksi i drugi pekarski proizvodi

3.2. Opis proizvoda na koji se odnosi naziv iz točke 1.

Proizvod „Turrón de Agramunt” ili „Torró d’Agramunt” proizvodi se od meda, oguljenih i prženih badema ili lješnjaka, šećera i/ili glukoznog sirupa, bjelanjka jaja ili njihovog suhog ekvivalenta te oblate.

Ovisno o komercijalnoj vrsti ( suprema ili ekstra ), minimalni postotak osnovnih sastojaka mora biti sljedeći:

Suprema Extra Lješnjaci ili 60,00 46,00 Bademi 60,00 46,00 Med 10,00 10,00 Bjelanjci ili njihov suhi ekvivalent 1,00 1,00

Nugati Suprema i Extra obuhvaćeni ovom zaštićenom oznakom zemljopisnog podrijetla (ZOZP) moraju imati svojstva definirana u relevantnim tehničkim zdravstvenim propisima.

U tablici u nastavku prikazan je zahtijevani kemijski sastav uzoraka proizvoda „Turrón de Agramunt” (% gotovog proizvoda):

Nugat od badema Nugat od lješnjaka Suprema Ekstra Suprema Ekstra Udio vlage (maksimalni) 5,0 6,0 5,0 6,0 Udio bjelančevina (minimalni) 11,0 9,0 7,0 5,5 Masti (minimum) 32,5 26,0 30,0 24,5 Pepeo (maksimum) 2,2 2,2 2,0 2,0

Proizvod „Turrón de Agramunt” ima sljedeća organoleptička svojstva:

— boja: svijetla zlatnosmeđa;

— tekstura: nepravilna, gruba i porozna. Čvrsta, ali lako lomljiva. Hrskava, ali se topi u ustima;

— slatkoća: vrlo intenzivna,

— oblik: okrugli kolači i pravokutni komadi ili pločice.

Ta su svojstva rezultat razborite mješavine sastojaka i preciznog vremena kuhanja.

3.3. Hrana (samo za proizvode životinjskog podrijetla) i sirovine (samo za prerađene proizvode)

___

3.4. Posebni proizvodni postupci koji se moraju provesti na definiranom zemljopisnom području

Proizvodnja (uključujući prženje lješnjaka i badema, kuhanje mješavine, oblikovanje i rezanje gotovog proizvoda) i pakiranje nugata obuhvaćenog ZOZP-om „Turrón de Agramunt” ili „Torró d’Agramunt” moraju se odvijati na zemljopisnom području opisanom u točki 4.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Nugat se nudi u obliku pločica (pravokutni blokovi ili okrugli kolači) težine od 15 g do 1 kg.

Proizvod se pakira na sobnoj temperaturi ubrzo nakon što je proizveden.

3.6. Posebna pravila za označivanje proizvoda na koji se odnosi registrirani naziv

Na etiketi moraju biti navedeni naziv ZOZP-a „Turrón de Agramunt” ili „Torró d’Agramunt”, logotip ZOZP-a i sve druge informacije koje se općenito zahtijevaju u skladu s važećim zakonodavstvom.

4. Sažeta definicija zemljopisnog područja

Nugat obuhvaćen ZOZP-om „Turrón de Agramunt” ili „Torró d’Agramunt” proizvodi se i pakira u općini Agramunt u katalonskom okrugu Urgell u pokrajini Lleida.

5. Povezanost sa zemljopisnim područjem

Povezanost nugata „Turrón de Agramunt” i zemljopisnog područja proizvodnje temelji se na njegovu ugledu i lokalnom znanju, koje proizlazi iz duge povijesne tradicije. Općina po kojoj je ZOZP dobio ime te koja sama čini zemljopisno područje proizvodnje, neodvojiva je od nugata.

Povijest

Kao i kod svih dobrih tradicija, stvarno podrijetlo nugata „Turrón de Agramunt” obavijeno je legendom. Aktivnost proizvođača nugata koji se nazivaju turronaires dokumentirana je od kraja 18. stoljeća, do kada je to već bila tradicija, što znači da je vjerojatno još starija. Ranije datume teško je potvrditi zbog uništenja općinskih arhiva tijekom Napoleonovih ratova i činjenice da se ta djelatnost obavlja uz poljoprivredu.

Proizvođači nugata iz Agramunta postali su toliko popularni da ne samo da su sudjelovali na tradicionalnim pučkim feštama, već su ušli i u svijet književnosti putem drame La Dida autora Serafí Pitarra. Glavna junakinja drame čija je radnja smještena u godinu 1700., je Paula Agramunt, dojilja koja je po zanimanju proizvođačica nugata.

Nugat se proizvodio ručno:

Med se ulijevao u tavu i zatim se čim bi počeo vreti stalno miješao drvenim instrumentom koji se naziva remo („veslo”) kako ne bi zagorio.

U prošlosti su proizvođači nugata pržili lješnjake dva dana prije miješanja s medom jer bi nugat bio lako lomljiv ako lješnjaci nisu bili dovoljno ohlađeni.

Mješavina bi potamnila i kako bi se posvijetlila dodavao se snijeg od dva tuceta tučenih bjelanjaka. Kada bi najiskusniji proizvođač nugata odlučio da je smjesa spremna, drvena kuhača se najprije stavljala u tavu sa smjesom, a zatim u kantu hladne vode. Nakon što bi se smjesa malo ohladila dodavala se masa lješnjaka jednaka masi meda, uz stalno miješanje mješavine sve dok ne bi postala homogena.

Potom bi se ostavila pola sata da se zgusne prije rezanja posebnim rezačem naziva rajola (crijep). Nakon rezanja smjesa se vagala i oblikovala u tradicionalne ravne i okrugle ili izdužene oblike i onda stavljala između dva lista pan de ángel (vrsta oblate), koje bi se potom stisnulo jednom drvenom napravom kako bi se čvrsto spojile s nugatom. Kad bi se potpuno ohladile i osušile, pločice su se stavljale u drvenu kutiju iznutra obloženu cinkom ili u limenu kutiju kako bi ih se sačuvalo do prodaje.

Proizvodnja nugata „Turrón de Agramunt” nije se puno promijenila od svojih početaka. Kao i u svim sektorima, tehnički napredak i modernizacija doveli su do promjena, pri čemu neke od poslova koji su se prije radili ručno sada obavljaju strojevi, no sirovine su u osnovi iste, a jedine promjene do kojih je došlo uvedene su kako bi se olakšala njihova obrada.

Socijalni aspekti

Proizvodnja se iz godine u godinu malo po malo povećavala, s 45 325 kg nugata „Turrón de Agramunt” 1995. na 71 980 kg 1999.

Osim što osigurava velik broj radnih mjesta, industrija nugata u Agramuntu izvor je znatne aktivnosti u uslužnom sektoru, prvenstveno u područjima transporta i turizma:

— nedostatak željezničke veze s Agramuntom znači da se sav nugat mora prevoziti cestom;

— velik broj posjetitelja dolazi jer žele vidjeti kako se proizvodi nugat. Osim toga, od 1989. svakog listopada održava se Feria del Turrón de Agramunt (sajam nugata u Agramuntu). On privlači mnogo posjetitelja i postao je jedan od najvećih sajmova u Lleidi.

Upućivanje na objavljenu specifikaciju proizvoda

Ažurirana specifikacija proizvoda nalazi se na http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-llonganissa-vic-cambio-logo.pdf dok je postupak izmjene u tijeku i objavit će se na http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/ nakon odobravanja.

(1) SL L 179, 19.6.2014., str. 17.